b"\n_START_ARTICLE_\nAl-Mu\xc3\xa0yyad Xaykh\n_START_SECTION_\nBiografia\n_START_PARAGRAPH_\nA l'edat de dotze anys, Shaykh al-Muhammudi fou comprat com a esclau pel sold\xc3\xa0 adh-Dh\xc3\xa0hir Sayf-ad-Din Barquq. Pass\xc3\xa0 al servei del sold\xc3\xa0 i va anar pujant per tots els graus. El 1400 fou nomenat governador de Tr\xc3\xadpoli pel sult\xc3\xa0 an-N\xc3\xa0ssir F\xc3\xa0raj en el moment de la invasi\xc3\xb3 de S\xc3\xadria per Tamerl\xc3\xa0. Mentre que els altres emirs es van refugiar a la fortalesa d'Alep, ell es va atrevir a atacar els invasors. Shaykh al-Muhammudi fou fet presoner per\xc3\xb2 es va escapar. _NEWLINE_Tamerl\xc3\xa0 prengu\xc3\xa9 llavors Hama, Homs i Baalbek i arrib\xc3\xa0 a Damasc, que el sult\xc3\xa0 F\xc3\xa0raj havia vingut a defensar des del Caire. El 25 de desembre de 1400 F\xc3\xa0raj fou rebutjat i va haver de tornar al Caire a causa dels riscs de cop d'estat, abandonant Damasc a la seva sort. Ibn Khaldun que es trobava all\xc3\xa0, fou encarregat pels notables de portar les negociacions per a la rendici\xc3\xb3 de la ciutat. La ciutat fou presa i saquejada, i despr\xc3\xa9s incendiada (aix\xc3\xb2 va damnar la gran mesquita dels omeies). El 19 de mar\xc3\xa7 de 1401, Tamerl\xc3\xa0 abandonava Damasc emportant-se tots els artesans i obrers qualificats que va poder reunir, teixidors de seda, armers, vidriers i terrissaires, destinats a treballar per embellir Samarcanda, aix\xc3\xad com un gran nombre de lletrats que foren obligats a seguir-lo, i de les multituds redu\xc3\xafdes a l'esclavitud. Tamerl\xc3\xa0, despr\xc3\xa9s d'haver arru\xc3\xafnat S\xc3\xadria, l'evacuava sense haver fet res per establir-hi un poder regular i immediatament fou reocupada pels mamelucs. Shaykh al-Muhammudi fou el primer a anunciar la retirada de Tamerl\xc3\xa0._NEWLINE_Chaykh al-Muhammudi fou designat llavors com a governador de Damasc. El 1404, es va aliar a l'amir Yashbak al-Shabani. Tots dos amena\xc3\xa7aren de manera seriosa al sult\xc3\xa0 F\xc3\xa0raj a S\xc3\xadria per\xc3\xb2 foren finalment ven\xc3\xa7uts. Shaykh al-Muhammudi va perdre el seu govern._NEWLINE_El 1405, una nova sedici\xc3\xb3 deposava el sult\xc3\xa0 F\xc3\xa0raj que va haver de fugir a S\xc3\xadria i fou reempla\xc3\xa7at pel seu germ\xc3\xa0 Abd al-AzIz. El partit de Yashbak triomfava i Shaykh al-Muhammudi esdevingu\xc3\xa9 tinent general del sultanat. El regnat d'Abd al-Aziz fou curt; setanta dies despr\xc3\xa9s, amb un acord amb Yashbak, An-N\xc3\xa0ssir F\xc3\xa0raj recuperava el tron. _NEWLINE_Shaykh al-Muhammudi va recuperar el govern de Damasc despr\xc3\xa9s del restabliment de F\xc3\xa0raj. Sembla tanmateix que en va ser un fidel servidor i el va ajudar a reprimir la revolta de Djakam, amir d'Alep, que s'havia autoproclamat sult\xc3\xa0. F\xc3\xa0raj no obstant va fer arrestar injustament a Shaykh al-Muhammudi que es va escapar i va recuperar Damasc a Nawruz al-Hafidi, el seu successor en aquest govern, al que va cedir el govern de Tr\xc3\xadpoli del L\xc3\xadban. F\xc3\xa0raj i Shaykh al-Muhammudi es van reconciliar. El 1409, F\xc3\xa0raj va anar per desallotjar-lo altre cop de Damasc i el va assetjar. Shaykh al-Muhammudi es va sotmetre per\xc3\xb2 va conservar Damasc tot protestant de la seva fidelitat al sult\xc3\xa0. El 1410, Shaykh al-Muhammudi i altres emirs es van apoderar del poder al Caire on intentaren establir com a sult\xc3\xa0 al fill de F\xc3\xa0raj. En acostar-se el sult\xc3\xa0, Shaykh al-Muhammudi es va replegar a Suez. An-N\xc3\xa0ssir F\xc3\xa0raj el va perdonar i li va donar el govern d'Alep. _NEWLINE_El 1412 el sult\xc3\xa0 F\xc3\xa0raj, acompanyat del califa, va marxar a S\xc3\xadria per combatre altre cop als amirs revoltats, especialment Shaykh al-Muhammudi. El sult\xc3\xa0 va arribar a Gaza per passar-hi uns dies i en l'aturada una part de les seves tropes es van passar a l'enemic. F\xc3\xa0raj fou derrotat pels rebels a la batalla de Ladjdjun (mar\xc3\xa7-abril de 1412) i va fugir a Damasc on es va preparar per un llarg setge. El califa al-Musta\xc3\xadn fou fet presoner i pressionat pels rebels per declarar la deposici\xc3\xb3 de F\xc3\xa0raj; li van oferir el t\xc3\xadtol de sult\xc3\xa0 per ell mateix. El 7 de maig de 1412 va acceptar per for\xc3\xa7a amb la condici\xc3\xb3 de conservar el t\xc3\xadtol de califa en cas de ser deposat com a sult\xc3\xa0., i el 28 de maig F\xc3\xa0raj fou capturat i executat a Damasc i fou proclamat al-Musta\xc3\xadn. Els caps rebels van anar al Caire amb al-Musta\xc3\xadn com a sult\xc3\xa0 i califa._NEWLINE_Shaykh al-Mahammudi va fer tot el possible per fer-lo impopular i finalment al cap de menys de set mesos el va deposar i va agafar el t\xc3\xadtol de sult\xc3\xa0, prenent llavors el t\xc3\xadtol d'al-Mu\xc3\xa0yyad Abu-n-N\xc3\xa0ssir.\n_START_SECTION_\nEl regnat\n_START_PARAGRAPH_\nNawruz, \xc3\xa9mir de Damasc, es va negar a recon\xc3\xa8ixer a al-Mu\xc3\xa0yyad Abu-n-N\xc3\xa0ssir Xaykh al-Muhammud\xc3\xad, i va proclamar la guerra santa agafant com excusa la destituci\xc3\xb3 del califa. El juliol de 1414, despr\xc3\xa9s d'un setge de Damasc, Nawraz fou ven\xc3\xa7ut, detingut i executat. Al-Muayyad Abu-n-N\xc3\xa0ssir va restablir el poder dels mamelucs circassians sobre S\xc3\xadria. Al-Mu\xc3\xa0yyad va anar a fer unes preg\xc3\xa0ries a Jerusalem i despr\xc3\xa9s va retornar al Caire._NEWLINE_La situaci\xc3\xb3 que al-Mu\xc3\xa0yyad va trobar al Caire era ca\xc3\xb2tica, la pesta feia estralls en la poblaci\xc3\xb3, la fam regnava i la moneda estava devaluada. Al-Mu\xc3\xa0yyad va prendre mesures de redre\xc3\xa7ament. La situaci\xc3\xb3 monet\xc3\xa0ria fou sanejada, les incursions dels bedu\xc3\xafns foren reprimides. La producci\xc3\xb3 agr\xc3\xadcola es va recuperar i el preu dels cereals va baixar.\n_START_SECTION_\nGuerra a Anat\xc3\xb2lia\n_START_PARAGRAPH_\nDespr\xc3\xa9s d'haver posat ordre, al-Mu\xc3\xa0yyad es va preparar per fer la guerra a Anat\xc3\xb2lia. Tars acabava de ser presa als Ramaz\xc3\xa0nides (beylik de Ramazan-o\xc4\x9fhlu, dinastia Ramazan\xc4\x9foullari), vassalls en t\xc3\xadtol dels mamelucs, pel Karam\xc3\xa0nida Sultanz\xc3\xa2de N\xc3\xa2s\xc4\xb1reddin II Mehmed Bey que es creia fora d'abast mameluc i sota la protecci\xc3\xb3 dels otomans. El 1415, al-Muayyad retornava Tars a l'emir ramaz\xc3\xa0nide \xc5\x9eihabeddin Ahmed que va estendre el seu domini a les ciutats de Sis (moderna Kozan) i Ayas (moderna Yumurtal\xc4\xb1k). L'emir karam\xc3\xa0nida N\xc3\xa2sreddin Mehmed fou fet presoner i portat al Caire. Durant la seva captivitat, el seu germ\xc3\xa0, Damad Bengi II Al\xc3\xa2eddin Ali Bey negoci\xc3\xa0 amb els mamelucs una alian\xc3\xa7a contra els otomans (El 1421, despr\xc3\xa9s de la caiguda d'al-Muayyad, Mehmed ser\xc3\xa0 alliberat pels mamelucs i reprendr\xc3\xa0 f\xc3\xa0cilment el tron). _NEWLINE_El 1418, el perill va venir dels turcmans qara qoyunlu i aq qoyunlu. Tars fou represa. Al-Muayyad va enviar al seu fill Ibrahim ibn Shaykh a recuperar el que s'havia perdut. El principat de Karaman fou enva\xc3\xaft, Ibrahim va ocupar Kayseri, Konya, Karaman i Laranda la capital. Ibrahim va entrar al Caire en triomf amb un enorme bot\xc3\xad. Els mamelucs foren tanmateix incapa\xc3\xa7os de mantenir el seu domini en aquests territoris d'Anat\xc3\xb2lia que esdevindran dominis otomans.\n_START_SECTION_\nGuerra amb Xipre\n_START_PARAGRAPH_\nJa el 1365, el rei Pere I de Xipre i Felip de M\xc3\xa9zi\xc3\xa8res havien apel\xc2\xb7lat a Occident per a una nova croada. Havien desembarcat a Alexandria que van incendiar i saquejar. El 1403 el mariscal Boucicaut amb el rei de Xipre Janus de casa de Lusignan havia organitzat altres expedicions contra Alexandria i contra Beirut. Aquestes expedicions van ser fracassos. Malgrat un tractat de pau les incursions dels xipriotes van continuar. El 1410 el sult\xc3\xa0 an-N\xc3\xa0ssir F\xc3\xa0raj havia replicat amb un desembarcament a Xipre. El 1413 els xipriotes intentaren un desembarcament a Damour al L\xc3\xadban. Al-Muayyad va reaccionar organitzant un desembarcament sobre l'illa. Janus va haver de signar la pau, la qual cosa no va impedir pas als pirates catalans sortir de Xipre per als seus raids sobre les costes d'Egipte i de S\xc3\xadria. Aquesta guerra no es va acabar fins al 1426, amb la invasi\xc3\xb3 de Xipre per Barsbay i la captivitat de Janus."